लिटिल फ्लावर च्याम्पियन
धनगढीमा आयोजित लिटिल फ्लावर प्रिमियर लिग (एलपीएल) को च्याम्पियन लिटिल फ्लावर स्कुल भएको छ । लिटिल फ्लावरले हिमालयन ह्वाइटहाउस स्कुल काठमाडौंलाई ९ विकेटले पराजित गर्‍यो । 
धनगढी — धनगढीमा आयोजित लिटिल फ्लावर प्रिमियर लिग (एलपीएल) को च्याम्पियन लिटिल फ्लावर स्कुल भएको छ । लिटिल फ्लावरले हिमालयन ह्वाइटहाउस स्कुल काठमाडौंलाई ९ विकेटले पराजित गर्‍यो । यू–१६ का विपिन रावल र सुबोध ऐरको १ सय ३ रनको साझेदारीमा लिटिलले १८.१ ओभरमा लक्ष्य पूरा गरेको थियो । १ विकेट गुमाएको टोलीका लागि सुबोधले अविजित ६८ र विपिनले ४७ रन जोडेका थिए । हिमालयनका विक्रम ठगुन्नाले १ विकेट लिए । टस जितेर ब्याटिङ रोजेको ह्वाइटहाउसले ८ विकेट गुमाई १ सय ३७ रन बनाएको थियो । दीपक बोहरा र सुदीप बस्नेतले ६१ रनको साझेदारी खेले । दीपकले ३४, सुदीपले १८ र सुमित श्रेष्ठले २५ रन बनाए । लिटिल फ्लावरका दिपक रोकाया र अनुराग सिंहले २–२ विकेट र विपिन रावलले १ विकेट लिए । बेस्ट बलर विजेताका दिपक रोकाया, बेस्ट ब्याट्सम्यान शारदाका माविका वीरेन्द्र नाथ, उदीयमान खेलाडी लिटिलकै अनुराग सिंह भएका छन् । उनीहरूले ५–५ हजार पुरस्कार पाए । सर्वोत्कृष्ट खेलाडी ह्वाइटहाउसका माधव बराल भए । उनले १५ हजार रुपैयाँ पाए । मुख्य प्रायोजक निस्ट कलेजका सस्थापक अध्यक्ष माधव बरालले च्याम्पियन टिमलाई २ लाख रुपैयाँ प्रदान गरे । उपविजेताले १ लाख रुपैयाँ पायो । 